ઈસ્લામાબાદ- પાકિસ્તાનમાં આગામી 25 જુલાઈએ યોજાનારી સામાન્ય ચૂંટણી પહેલાં સર્જાયેલા વર્તમાન રાજકીય સમીકરણોએ મોટા પરિવર્તનના અણસાર આપ્યા છે. ભ્રષ્ટાચારના આરોપમાં દોષી સાબિત થયેલા અને જેલની સજા પામેલા પૂર્વ વડાપ્રધાન નવાઝ શરીફની રાજકીય કારકિર્દી ખતમ થયેલી માનવામાં આવે છે. પરંતુ હવે પ્રશ્ન એ થાય છે કે, પાકિસ્તાન કોને પોતાના આગામી વડાપ્રધાન તરીકે પસંદ કરશે? પાકિસ્તાનના ચૂંટણી મેદાનમાં જે મુખ્ય પર્ટીઓ તેમનું ભાગ્ય અજમાવી રહી છે તેમાં પાકિસ્તાન પીપલ્સ પાર્ટી (PPP), પાકિસ્તાન તહરીક-એ-ઈન્સાફ પાર્ટી (PTI) અને પાકિસ્તાન મુસ્લિમ લીગ-નવાઝ (PML-N) સૌથી મોટી પાર્ટી છે. માનવામાં આવે છે કે, આ પાર્ટીઓમાંથી જ કોઈ નેતા પાકિસ્તાનનો આગામી વડાપ્રધાન બનશે.